  Майя Бывальцева Лемтэй энцефалитлэсь прививка Удмуртиын котькуд нылпилы дунтэк пуктозы. 17-тӥ южтолэзе журналистъёслы со сярысь ивортӥз элькунысь тазалыкез утёнъя министрлэн воштӥсез Людмила Гузнищева. «Мон малпасько, анай-атайёслэн мылкыд каремзыя, вань пиналъёслы прививка дунтэк пуктӥськоз. Палэнэ уз кыле прививкаосъя графике шедьымтэ нылпиос но. Вазиськоно улон интыя эмъяськонние. Эмчиос нылпи садъёсы но школаосы поталозы. Нылпилы 15 арес тырмымтэ на ке, анай-атаезлэсь прививка пуктыны лэзён кагаз кулэ. Пинал нылпи садэ но, школае но уг ветлы ке, участокысь эмчи доры вазиськыны кулэ», — ивортӥз министрлэн воштӥсез. Людмила Гузнищевалэн верамезъя, шаерамы улӥсьёс лемтэй энцефалитлэсь прививка пуктыны паськыт кутскизы берло аръёсы гинэ. Элькунын Россиын поттэм вакцинаез куто. Сое куинь ареслэсь бадӟым пиналъёслы пуктыны яра. Препаратлэн нырысетӥ люкетэз Удмуртие вуиз ни. 2016-тӥ арын 11 сюрс нылпиослы прививка пуктыны чакламын. 3 сюрсэзлы — тулыс но 8 сюрсэзлы — сӥзьыл. Вакцинаез нырысь ик келялозы гурт ёросъёсы. «Вакциналы дунъёс туэ будӥзы, Россиын поттэмезлы но. Соин ик висъям коньдон кулэяськонэз быдэстыны ӧз тырмы. Кылем арын одӥг доза 150 манет сылэ вал, туэ толшор кутсконын — 395, нош али 500 манетозь вуэ. Со ужез лыдэ басьтытэк. Кунгож сьӧрын поттэм вакцина 800–1000 манет сылэ», — вераз Людмила Гузнищева. Арлыдоослы прививка дунтэк уз пуктэ. Нюлэскын, гурт возёсын ужасьёслы вакцина басьто уж сетӥсьёссы. Мукетъёсыз дун тырыса гинэ асьсэдыз утьыны быгатозы. Эмчиослэн верамзыя, тол шуныт возиськемен, туэ лемтэйёс трос луозы. 2015-тӥ арын «лемтэй энцефалит» диагноз пуктэмын 85 муртлы, 11-ез со пӧлысь — пиналъёс. 2014-тӥ арын 49 адями висиз, пӧлазы 4 нылпиос. Тегъёс: Удмуртия пиналъёс лемтэй вакцина  